凶宅
作者：白居易
朝代：唐

paragraphs: 長安多大宅，列在街西東。
往往朱門內，房廊相對空。
梟鳴松桂樹，狐藏蘭菊叢。
蒼苔黃葉地，日暮多旋風。
前主爲將相，得罪竄巴庸。
後主爲公卿，寢疾歿其中。
連延四五主，殃禍繼相鍾。
自從十年來，不利主人翁。
風雨壞檐隙，蛇鼠穿牆墉。
人凝不敢買，日毀土木功。
嗟嗟俗人心，甚矣其愚蒙。
旦恐災將至，不思禍所從。
我今題此詩，欲悟迷者胸。
凡爲大官人，年祿多高崇。
權重持難久，位高勢易窮。
驕者物之盈，老者數之終。
四者如寇盜，日夜來相攻。
假使居吉土，孰能保其躬。
因小以明大，借家可喻邦。
周秦宅殽函，其宅非不同。
一興八百年，一死望夷宮。
寄語家與國，人凶非宅凶。